În luna mai 1919, ca urmare a evoluției situației militare europene (condiționată în principal de ceea ce se întâmpla în Ungaria), Înaltul Comandament Aliat a dispus redislocarea rapidă a trupelor franceze și grecești din Basarabia, acest lucru fiind discutat la Marele Cartier General român la 26 mai 1919. Pe de altă parte, ca efect al celor constatate în timpul incursiunii trupelor bolșevice de la Tighina din 27-28 mai 1919, devenise evident faptul că paza graniței pe Nistru trebuia încredințată unor trupe de încredere. Dintre diviziile aliate, două au fost dislocate în Bulgaria, restul fiind repatriate. Divizia 4 Vânători poloneză a fost transportată în Bucovina și de acolo pe frontul polono-ucrainean, în estul Pocuției.